Dearbhú de bhun Airteagal XXIV(2) a bhaineann le hinniúlacht an Aontais Eorpaigh ar ábhair atá faoi rialú ag an bPrótacal a ghabhann leis an gCoinbhinsiún maidir le Leasanna Idirnáisiúnta i dTrealamh Soghluaiste ar Ábhair a bhaineann go sonrach le Trealamh Mianadóireachta, Talmhaíochta agus Tógála (Prótacal MAC), a glacadh in Pretoria an 22 Samhain 2019, ábhair ar aistrigh na Ballstáit inniúlacht ina leith chuig an Aontas Eorpach

1. Foráiltear le hAirteagal XXIV(1) den Phrótacal MAC go bhféadfaidh eagraíochtaí réigiúnacha um chomhtháthú eacnamaíochta, eagraíochtaí atá comhdhéanta de Stáit cheannasacha agus a bhfuil inniúlacht acu ar ábhair áirithe atá faoi rialú ag Prótacal MAC, é a shíniú ar choinníoll go ndéanfaidh siad an dearbhú dá dtagraítear in Airteagal XXIV(2). Tá cinneadh déanta ag an Aontas Eorpach Prótacal MAC a shíniú agus, dá réir sin, tá an dearbhú sin á dhéanamh aige.

2. Is iad na tíortha seo a leanas Ballstáit reatha an Aontais Eorpaigh: Ríocht na Beilge, Poblacht na Bulgáire, Poblacht na Seice, Ríocht na Danmhairge, Poblacht Chónaidhme na Gearmáine, Poblacht na hEastóine, Éire, an Phoblacht Heilléanach, Ríocht na Spáinne, Poblacht na Fraince, Poblacht na Cróite, Poblacht na hIodáile, Poblacht na Cipire, Poblacht na Laitvia, Poblacht na Liotuáine, Ard-Diúcacht Lucsamburg, an Ungáir, Poblacht Mhálta, Ríocht na hÍsiltíre, Poblacht na hOstaire, Poblacht na Polainne, Poblacht na Portaingéile, an Rómáin, Poblacht na Slóivéine, Poblacht na Slóvaice, Poblacht na Fionlainne agus Ríocht na Sualainne.

3. Ní bheidh an dearbhú seo infheidhme, áfach, maidir le Ríocht na Danmhairge, i gcomhréir le hAirteagail 1 agus 2 de Phrótacal 22 maidir le seasamh na Danmhairge, i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh.

4. Níl an dearbhú seo infheidhme maidir le críocha na mBallstát nach bhfuil feidhm ag an gConradh ar Fheidhmiú an Aontais Eorpaigh iontu agus tá sé gan dochar do cibé gníomhartha nó seasaimh a fhéadfaidh na Ballstáit i dtrácht a ghlacadh faoin bPrótacal MAC thar ceann na gcríoch sin agus ar mhaithe leo.

5. I leith ábhair atá faoi rialú Phrótacal MAC, d’fheidhmigh an tAontas Eorpach a inniúlacht trí Rialachán (AE) Uimh. 1215/2012 ó Pharlaimint na hEorpa agus ón gComhairle an 12 Nollaig 2012 maidir le dlínse agus le haithint agus forghníomhú breithiúnas in ábhair shibhialta agus tráchtála (1) (Airteagal IX de Phrótacal MAC ‘Modhnú ar fhorálacha maidir le faoiseamh ar feitheamh cinneadh críochnaitheach’), Rialachán (AE) 2015/848 ó Pharlaimint na hEorpa agus ón gComhairle an 20 Bealtaine 2015 maidir le himeachtaí dócmhainneachta (2) (Airteagal X de Phrótacal MAC - ‘Leigheasanna ar an Dócmhainneacht’ agus Airteagal XI de Phrótacal MAC - ‘Cúnamh Dócmhainneachta’) agus Rialachán (CE) Uimh. 593/2008 an 17 Meitheamh 2008 maidir leis an dlí is infheidhme ar oibleagáidí conarthacha (An Róimh I) (3) (Airteagal VI de Phrótacal MAC - ‘Rogha dlí’) a ghlacadh.

6. Inniúlacht an Aontais Eorpaigh, de bhun an Chonartha ar an Aontas Eorpach agus an Chonartha ar Fheidhmiú an Aontais Eorpaigh, is rud é a dtarlódh dó ó nádúr a bheith ag forbairt leis go leanúnach. Faoi chuimsiú na gConarthaí, féadfaidh na hinstitiúidí inniúla cinntí a ghlacadh ina gcinnfear raon inniúlacht an Aontais Eorpaigh. Forchoimeádann an tAontas Eorpach, dá bhrí sin, an ceart an dearbhú seo a leasú dá réir sin, gan é sin a bheith ina réamhriachtanas chun a inniúlacht a fheidhmiú i ndáil le hábhair atá faoi rialú ag Prótacal MAC.

(1) IO L 351, 20.12.2012, lch. 1.

(2) IO L 141, 5.6.2015, lch. 19.

(3) IO L 177, 4.7.2008, lch. 6.